Il-Kummissjoni Ewropea llum laqgħet l-adozzjoni mill-Parlament Ewropew tar-Regolament dwar it-Tassonomija — biċċa leġiżlazzjoni ewlenija li se tikkontribwixxi għall-Patt Ekoloġiku Ewropew billi tagħti spinta għall-investiment tas-settur privat fi proġetti ekoloġiċi u sostenibbli. Dan se jgħin biex tinħoloq l-ewwel “lista ħadra” li qatt saret fid-dinja — sistema ta' klassifikazzjoni għal attivitajiet ekonomiċi sostenibbli — li se toħloq lingwa komuni li l-investituri jistgħu jużaw kullimkien meta jinvestu fi proġetti u attivitajiet ekonomiċi li għandhom impatt pożittiv sostanzjali fuq il-klima u l-ambjent. Billi tippermetti lill-investituri jorjentaw mill-ġdid l-investimenti lejn teknoloġiji u negozji aktar sostenibbli, din il-biċċa leġiżlazzjoni se tkun strumentali biex l-UE ssir newtrali għall-klima sal-2050. Kif stabbilit mir-Regolament, il-Kummissjoni llum nediet ukoll sejħa għall-applikazzjonijiet għal membri tal-Pjattaforma dwar il-Finanzi Sostenibbli. Din il-pjattaforma se tkun korp konsultattiv magħmul minn esperti mis-settur privat u pubbliku. Se tgħin lill-Kummissjoni fil-preparazzjoni ta' kriterji tekniċi ta' skrinjar (l-hekk imsejħa “atti delegati”), li se jkomplu jiżviluppaw it-tassonomija. Huma se jagħtu wkoll parir lill-Kummissjoni dwar l-iżvilupp ulterjuri tat-Tassonomija tal-UE biex tkopri objettivi oħra ta' sostenibbiltà u tipprovdi konsulenza dwar finanzi sostenibbli b'mod aktar wiesa'. Valdis Dombrovkis, il-Viċi President Eżekuttiv responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “L-adozzjoni tar-Regolament dwar it-Tassonomija llum hija pass importanti fl-aġenda ekoloġika tagħna. Hija toħloq l-ewwel sistema ta' klassifikazzjoni fid-dinja ta' attivitajiet ekonomiċi ambjentalment sostenibbli, li se tagħti spinta reali lill-investimenti sostenibbli. Hija tistabbilixxi formalment ukoll il-Pjattaforma dwar il-Finanzi Sostenibbli. Din il-Pjattaforma se jkollha rwol kruċjali fl-iżvilupp tat-Tassonomija tal-UE u fl-istrateġija tagħna għall-finanzi sostenibbli fis-snin li ġejjin.” Is-sejħa għall-applikazzjonijiet għall-Pjattaforma dwar il-Finanzi Sostenibbli se tkun miftuħa għal perjodu ta' Erba ġimgħat. L-iskadenza għall-applikazzjonijiet hija s-16 ta' Lulju 2020. Għal aktar informazzjoni dwar il-Pjattaforma dwar il-Finanzi Sostenibbli u kif tapplika, jekk jogħġbok żur: Ir-reġistru tal-gruppi ta' esperti tal-Kummissjoni — Sejħiet għal applikazzjonijiet. Aktar informazzjoni Ir-Regolament dwar it-Tassonomija L-approvazzjoni tal-lum mill-Parlament Ewropew isegwi l-adozzjoni tat-test mill-Kunsill fl-10 ta' Ġunju 2020. L-approvazzjoni tal-lum fil-Parlament Ewropew jimmarka l-aħħar pass tal-proċess ta' adozzjoni tal-ftehim politiku li l-koleġiżlaturi laħqu fis-17 ta' Diċembru 2019. Il-proposta għal Regolament tat-Tassonomija ġiet ippreżentata mill-Kummissjoni f'Mejju 2018. Wara l-vot tal-lum u l-firma tat-test, ir-Regolament dwar it-Tassonomija se jiġi ppubblikat fil-Ġurnal Uffiċjali u jidħol fis-seħħ fl-intier tiegħu 20 jum wara l-pubblikazzjoni tiegħu. Il-Kummissjoni se tadotta atti delegati li jkun fihom kriterji ta' skrinjar tekniċi speċifiċi biex jissupplimentaw il-prinċipji stabbiliti fir-Regolament u jiddeterminaw liema attivitajiet ekonomiċi jistgħu jikkwalifikaw għal kull objettiv ambjentali. Il-kriterji għall-mitigazzjoni tat-tibdil fil-klima u l-adattament se jiġu adottati sa tmiem din is-sena u l-kriterji dwar l-erba' objettivi ambjentali l-oħra (l-użu sostenibbli u l-protezzjoni tar-riżorsi tal-ilma u tal-baħar, it-tranżizzjoni għal ekonomija ċirkolari, il-prevenzjoni u l-kontroll tat-tniġġis, il-protezzjoni u r-restawr tal-bijodiversità u l-ekosistemi) sa tmiem is-sena d-dieħla. Il-Pjattaforma dwar Finanzi Sostenibbli Din il-pjattaforma se tkun korp konsultattiv magħmul minn esperti mis-settur privat u pubbliku. Se tkun magħmula minn massimu ta' 57 membru, li 50 minnhom se jintgħażlu permezz tas-sejħa għall-applikazzjonijiet tal-lum. Il-pjattaforma se tkun magħmula minn bilanċ bejn il-partijiet interessati, inklużi l-individwi maħtura f'kapaċità personali bl-għarfien u l-esperjenza rilevanti ppruvati, l-individwi li jirrappreżentaw interess komuni kondiviż mill-partijiet interessati, l-organizzazzjonijiet li jirrappreżentaw il-partijiet interessati privati rilevanti, l-organizzazzjonijiet li jirrappreżentaw is-soċjetà ċivili, l-organizzazzjonijiet li jirrappreżentaw l-akkademja u l-istituti tar-riċerka. Is-seba' membri l-oħra se jinħatru direttament minn DĠ FISMA. Se jkunu rappreżentanti minn entitajiet pubbliċi, bħall-Aġenzija Ewropea għall-Ambjent (EEA) u l-Bank Ewropew tal-Investiment (BEI).